### NN 81/2022 (13.7.2022.), Odluka o obvezi plaćanja naknade za razvoj javne vodoopskrbe i javne odvodnje na području Grada Vodica

Vodovod i odvodnja Šibenik d.o.o.

1213

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O OBVEZI PLAĆANJA NAKNADE ZA RAZVOJ JAVNE VODOOPSKRBE I JAVNE ODVODNJE NA PODRUČJU GRADA VODICA

Članak 1.

Ovom se odlukom na području Grada Vodica uvodi obveza plaćanja naknade za razvoj javne vodoopskrbe i javne odvodnje (u daljnjem tekstu: naknada za razvoj) na području Grada Vodica i utvrđuju obveznici plaćanja, visina naknade, način obračuna i naplate, namjena prikupljenih sredstava od naknade, prava i obveze javnog Isporučitelja vodnih usluga, javne vodoopskrbe i javne odvodnje, TD-a Vodovod i odvodnja d.o.o., Kralja Zvonimira 50, Šibenik, (u daljnjem tekstu : Isporučitelj), te nadzor nad obračunom i naplatom naknade za razvoj.

Članak 2.

Obveznici plaćanja naknade za razvoj su sve kategorije korisnika usluga javne vodoopskrbe i javne odvodnje na području Grada Vodica, tj. vodoopskrbna područja Isporučitelja, sukladno daljnjim stavcima ovog članka ove Odluke.

Osnovica za utvrđivanje visine naknade za razvoj je jedinica mjere isporučene vodne usluge javne vodoopskrbe, odnosno jedan metar kubični isporučene vodne usluge (1 m3).

Naknada za razvoj javne vodoopskrbe i odvodnje iznosi:

– 3,00 kn/m3 isporučene vodne usluge za vodoopskrbu i za odvodnju i to za obveznike žitelje naselja: Srima, Vodice, Prvić Luka i Prvić Šepurine

– 2,00 kn/m3 isporučene vodne usluge za vodoopskrbu i to za obveznike žitelja naselja: Čista Mala, Čista Velika, Gaćelezi i Grabovci.

Iznos naknade za razvoj ne podliježe obvezi obračunavanja poreza na dodanu vrijednost.

Članak 3.

Prihodi od naknade za razvoj koriste se namjenski i to za sufinanciranje izgradnje vodnih građevina, odnosno za izgradnju objekata i uređaja za vodoopskrbu i odvodnju sukladno Planu izgradnje objekata i uređaja infrastrukture kojeg donosi nadležno tijelo Isporučitelja.

Izgradnja vodnih građevina, odnosno izgradnja objekata i uređaja za vodoopkrbu i odvodnju u smislu ove Odluke između ostalog podrazumijeva:

– Izradu projekata, stručni nadzor, rekonstrukciju postojećih i izgradnju novih mreža za vodoopskrbu i

– Izgradnju sustava odvodnje i vodovoda sukladno EU »Projektu izgradnje sustava odvodnje Vodice – Srima – Tribunj«.

Nadzor nad obračunom i naplatom naknade za razvoj obavlja Upravni odjel Grada Vodice za financije i javne prihode, na temelju dostavljenih izviješća iz članka 5. i 6. ove Odluke.

Članak 4.

Naknada za razvoj obračunavat će se putem računa za vodne usluge kojeg obveznicima ispostavlja Isporučitelj.

Iznos naknade za razvoj iskazuje se na računu vodnih usluga kao zasebna stavka.

Članak 5.

Naknada za razvoj prihod je Isporučitelja.

Isporučitelj je u obvezi prikupljanja sredstava naknade za razvoj evidentirati u svojim poslovnim knjigama na posebnom kontu (poziciji).

Način raspoređivanja i utroška prikupljenih sredstava naknade za razvoj za financiranje izgradnje objekata iz članka 3. ove Odluke, određuje se godišnjim investicijskim programom kojeg donosi Skupština Isporučitelja na prijedlog Uprave Isporučitelja, a sve sukladno Planovima izgradnje vodnih građevina iz čl. 3. st. 1. ove Odluke.

O namjenskom utrošku prikupljenih sredstava naknade za razvoj Uprava je dužna izvještavati Skupštinu Isporučitelja najmanje jednom godišnje.

Upravi Isporučitelja zabranjeno je raspolagati sredstvima naknade za razvoj suprotno odredbi stavka 3. ovoga članka.

Članak 6.

Osim prava i obveza Isporučitelja navedenih u članku 4. i 5. ove Odluke još su i :

– Vođenje evidencije o prikupljenim i utrošenim sredstvima naknade za razvoj,

– Izrađivanje i dostavljanje pojedinačnog izvješća o prikupljenim i utrošenim sredstvima naknade za razvoj,

– Izrađivanje i dostavljanje šestomjesečnih i godišnjih izviješća o obračunatim iznosima naknade za razvoj, te o prikupljenim i utrošenim sredstvima od naknade za razvoj grada Vodice.

Članak 7.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 8.

Stupanjem na snagu ove Odluke prestaje se primjenjivati Odluka Gradskog vijeća Grada Vodice o obvezi plaćanja naknade za razvoj javne vodoopskrbe i javne odvodnje na području grada Vodice, klasa: 363-02/16-01/29, urbroj: 2182/04-05/01-16-1, od 15. ožujka 2016. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-14/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.